সেখানে সে অস্পষ্ট দেখতে পাচ্ছিল সেই আশ্চর্য সকালটিকে যখন সে পড়েছিল অর্ধচেতনায় সেই শুকনো নদীর চরে—সারা গায়ে জড়িয়ে ছিল অসংখ্য বালুকণা আর অসহ্য ক্লেদ। কিভাবে যে সে রত্নেশ্বরের রাজপ্রাসাদে এলো—তার কিছুই মনে পড়ছিল না। কিন্তু সেই প্রাসাদে ঢুকতেই তার মনে হয়েছিল এই প্রাসাদের বহু কিছু তার খুব চেনা। তারপর বিদ্যুৎচমকের মতো তার উপলব্ধি হয়েছিল—এটাই তো তার জন্মস্থান—তার পিতা ধনেশ্বরের প্রাসাদ! এই প্রাসাদ ছেড়ে তো রাস্তায় নামতে হয়েছিল তার পিতাকে। আর তাকে চুপি চুপি রেখে আসতে হয়েছিল গভীর জঙ্গলে। রত্নেশ্বর তখন বোধহীন শিশু। তাই তার আপন বোনকে চিনতে না পেরে কি ভয়ঙ্কর অত্যাচারকে প্রতিষ্ঠা করতে চলেছে। অথচ সে নিরুপায়। সন্ন্যাসীর সেই নির্দেশে কারণ নিজের পরিচয় দিলেই 'সর্বনাশ'।